P. Farkas, poslanec: (2002-03-20):
Národná rada Slovenskej republiky svojím uznesením č. 1845 z 29. januára 2002 pridelila vládny návrh zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov (tlač 1350), týmto výborom Národnej rady Slovenskej republiky: Výboru Národnej rady Slovenskej republiky pre financie, rozpočet a menu a Ústavnoprávnemu výboru Národnej rady Slovenskej republiky. Uvedené výbory prerokovali predmetný návrh zákona v stanovenom termíne. Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, stanoviská poslancov Národnej rady Slovenskej republiky podané v súlade s § 75 ods. 2 zákona Národnej rady č. 350/1996 Z. z. o rokovacom poriadku Národnej rady Slovenskej republiky. K predmetnému návrhu zákona zaujali výbory Národnej rady Slovenskej republiky tieto stanoviská: Odporúčajú pre Národnú radu Slovenskej republiky návrh schváliť s pozmeňujúcimi a doplňujúcimi návrhmi Výbor Národnej rady Slovenskej republiky pre financie, rozpočet a menu uznesením č. 903 zo dňa 21. februára 2002, Ústavnoprávny výbor Národnej rady Slovenskej republiky uznesením č. 832 zo dňa 30. januára 2002, na žiadosť poslancov, ktorí nevyslovili s uznesením výboru súhlas, sa uvádza dôvod takéhoto konania v zmysle príslušných paragrafov nášho rokovacieho poriadku. V bode IV sú uvedené všetky pozmeňujúce a doplňujúce návrhy, ktoré boli prijaté vo výboroch Národnej rady Slovenskej republiky v rámci druhého čítania. Chcem vás informovať iba o tom, že tak ako už nás informoval pán minister vo výbore pre financie, rozpočet a menu, sme komplexne riešili problém, ktorý sa dotýka majetkových priznaní. Teda nanovo sme naformulovali § 40 o majetkových priznaniach. Tento návrh je komplexný. Súčasťou tohto návrhu sú aj prílohy. V prílohe č. 1 nájdete potom všetky údaje, ktoré je potrebné uviesť na majetkovom priznaní, a v prílohe č. 2 je formulár majetkového priznania. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, vyjadrených v ich uzneseniach uvedených pod bodom III tejto správy a stanoviskách poslancov gestorského výboru vyjadrených v rozprave k tejto správe v súlade s § 79 ods. 4 a s § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky vládny návrh zákona schváliť s doplňujúcimi a pozmeňujúcimi návrhmi. Pán predsedajúci, skončil som, žiadam vás, aby ste otvorili rozpravu. I. Presperín, podpredseda NR SR: Ďakujem pekne, pán poslanec. Pán spoločný spravodajca, zaujmite miesto pre spravodajcov. Otváram rozpravu. Písomne nie je nikto prihlásený. Pýtam sa, kto sa hlási ústne. Nikto. Vyhlasujem rozpravu za skončenú. Ďakujem, pán poslanec Farkas. Ďalším bodom programu je prvé čítanie o vládnom návrhu zákona o zrušení Úradu pre štátnu pomoc a o zmene a doplnení niektorých zákonov . Vládny návrh zákona ste dostali ako tlač 1362. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1517. Z poverenia vlády Slovenskej republiky návrh zákona uvedie minister financií Slovenskej republiky František Hajnovič. Prosím pána ministra, aby sa ujal slova. F. Hajnovič, minister financií SR: Ďakujem, pán predsedajúci. Vážený pán predsedajúci, vážená Národná rada Slovenskej republiky, dovoľte, aby som v prvom čítaní uviedol návrh zákona o zrušení Úradu pre štátnu pomoc a o zmene a doplnení niektorých zákonov. Uznesením vlády Slovenskej republiky č. 907 z 26. septembra 2001 bolo uložené ministerke financií pripraviť návrh legislatívneho zámeru na zlúčenie Úradu pre štátnu pomoc s Protimonopolným úradom Slovenskej republiky. Úrad pre štátnu pomoc bol zriadený zákonom č. 231/1999 Z. z. o štátnej pomoci ako orgán štátnej správy na posudzovanie, hodnotenie, schvaľovanie štátnej pomoci, kontrolu jej poskytovania a evidenciu štátnej pomoci. Vládny návrh zákona v súlade s predmetným uznesením ruší Úrad pre štátnu pomoc a upravuje prenos kompetencií výkonu štátnej správy v oblasti štátnej pomoci z Úradu pre štátnu pomoc na Protimonopolný úrad Slovenskej republiky. Zlúčenie týchto úradov sa navrhuje k 1. mája 2002, pričom zlúčenie si nevyžiada zvýšené výdavky štátneho rozpočtu. Úrad pre štátnu pomoc je štátnou rozpočtovou organizáciou, preto prostriedky rozpočtované pre tento úrad možno presunúť do rozpočtu Protimonopolného úradu. Zlúčenie Úradu pre štátnu pomoc s Protimonopolným úradom Slovenskej republiky vytvára predpoklad na zefektívnenie výkonu štátnej správy v oblasti štátnej pomoci, čo je jednou z požiadaviek Európskej komisie na uzavretie negociačnej kapitoly Hospodárska súťaž. Podľa stanoviska Európskej komisie organizačné usporiadanie monitorovacieho orgánu v oblasti štátnej pomoci je v plnej pôsobnosti slovenskej vlády, pričom však Európska komisia požaduje, aby prechod kompetencií výkonu štátnej správy v oblasti štátnej pomoci nenarušil implementáciu posudzovania a kontroly štátnej pomoci. Predložený vládny návrh zákona je v súlade s touto požiadavkou Európskej komisie. Doterajšie kompetencie výkonu štátnej správy v oblasti štátnej pomoci sa nemenia a v plnom rozsahu sa navrhujú previesť z Úradu pre štátnu pomoc na Protimonopolný úrad Slovenskej republiky. Vážená Národná rada, zlúčenie Úradu pre štátnu pomoc s Protimonopolným úradom Slovenskej republiky vytvára predpoklad na efektívne zabezpečovanie úloh v oblasti štátnej pomoci, ktoré požaduje Európska komisia v pravidelnej správe o stave pripravenosti Slovenskej republiky na členstvo v Európskej únii, a preto vás prosím o podporu predloženého vládneho návrhu zákona. Ďakujem. I. Presperín, podpredseda NR SR: Ďakujem pánovi ministrovi za uvedenie vládneho návrhu zákona. Prosím, aby zaujal miesto pre navrhovateľov. Dávam slovo spravodajcovi, ktorého určil navrhnutý gestorský výbor, Výbor Národnej rady Slovenskej republiky pre financie, rozpočet a menu, poslancovi Martinovi Kujanovi. Zároveň žiadam poslancov Národnej rady, aby prišli do rokovacej sály po prerokovaní tohto bodu, Budeme hlasovať o piatich návrhoch zákonov, ktoré sme prerokovali. Páni poslanci, žiadam vás, aby ste sa dostavili do rokovacej sály na hlasovanie o jednotlivých návrhoch zákonov a o troch pozmeňujúcich návrhoch, ktoré vyšli z pléna. Prosím, pán poslanec Kujan, máte slovo. Ešte raz, žiadam poslancov, aby prišli do rokovacej sály. M. Kujan, poslanec: Ďakujem. Vážený pán predsedajúci, vážené panie poslankyne, vážení páni poslanci, dovoľte mi, aby som v zmysle zákona Národnej rady Slovenskej republiky č. 350/1996 Z. z. o rokovacom poriadku vystúpil k vládnemu návrhu zákona o zrušení Úradu pre štátnu pomoc a o zmene a doplnení niektorých zákonov (tlač 1362) ako spravodajca Výboru Národnej rady Slovenskej republiky pre financie, rozpočet a menu. Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady Slovenskej republiky o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona Národnej rady Slovenskej republiky o rokovacom poriadku a podľa legislatívnych pravidiel ho zaradil na rokovanie 57. schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti uvedené v návrhu zákona podľa § 67 a § 68 zákona Národnej rady Slovenskej republiky o rokovacom poriadku, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu zákona. Vážený pán predsedajúci, skončil som, prosím, otvorte rozpravu k predmetnému návrhu zákona. Ďakujem pekne. I. Presperín, podpredseda NR SR: Ďakujem, pán poslanec. Prosím, zaujmite miesto pre spravodajcov. Otváram rozpravu o tomto bode programu. Pýtam sa, kto sa chce prihlásiť ústne do rozpravy vzhľadom na to, že písomne nebol prihlásený do rozpravy nikto. Konštatujem, že nikto. Preto vyhlasujem rozpravu za skončenú. Ďakujem pánu poslancovi Kujanovi, takisto pánu ministrovi Hajnovičovi. Vážení páni poslanci, žiadam vás, aby ste sa dostavili do rokovacej sály na jednotlivé hlasovania o piatich návrhoch zákonov, ktoré sme prerokovali, a o troch procedurálnych otázkach. Ešte raz žiadam všetkých poslancov, aby prišli do rokovacej sály. Prosím teraz pána poslanca Romana Šipoša, aby zaujal miesto spravodajcu, budeme hlasovať o vládnom návrhu zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov . Žiadam aj poslanca Vladimíra Bajana, aby sa dostavil do rokovacej sály. Poslanec Bajan, prosím, keby prišiel do rokovacej sály vzhľadom na to, že mal pozmeňujúci návrh, ktorý súvisí s procedúrou ďalšieho rokovania o tomto zákone. Prosím, pán poslanec pán spravodajca Šipoš, keby ste sa ujali svojej funkcie a predkladali návrhy na hlasovanie.